የዓለም ጤና ድርጅት ከፍተኛ ቁጥር ያለው ዕለታዊ የኮሮናቫይረስ የተያዘ ሰው መጠን ሪፖርት አደረገ፡፡
ባሕር ዳር፡ መስከረም 04/2013ዓ.ም (አብመድ) የዓለም ጤና ድርጅት በ24 ሰዓታት ብቻ 307 ሺህ 930 ሰዎች በኮሮናቫይረስ መያዛቸው እንደተገለጸለት ሪፖርት አደረገ፤ ይህም ወረርሽኙ ከተቀሰቀሰበት ጊዜ አንስቶ የታዬ ከፍተኛው ዕለታዊ ቁጥር መሆኑ ታውቋል፡፡ በዕለቱ በዓለም ላይ 5 ሺህ 500 ሰዎች በቫይረሱ ምክንያት መሞታቸውን ተከትሎም አጠቃላይ የሟቾች ቁጥር 917 ሺህ 417 ደርሷል፡፡በዓለም ከፍተኛውን ዕለታዊ በቫይረሱ የተያዙ ሰዎች ቁጥር ያስመዘገቡት ህንድ፣ አሜሪካና ብራዚል እንደሆኑም መረጃው ያሳያል፡፡ በዓለም ላይ ከ28 ሚሊዮን በላይ ሰዎች በቫይረሱ መያዛቸውን ያስታወቀውን የዓለም ጤና ድርጅት ጠቅሶ ቢቢሲ እንደዘገበው ከዚህ ውስጥ ግማሽ የሚሆነው በአሜሪካ አህጉሮች ይገኛል፡፡
በአብርሃም በዕውቀት